आईसीसी वनडे टीम से पीसीबी नाखुश  
पाकिस्तान क्रिकेट बोर्ड के अध्यक्ष एजाज बट आईसीसी की वर्ष की एकदिवसीय टीम में केवल एक पाक खिलाड़ी उमर गुल को जगह देने से नाखुश हैं।
एक्सप्रेस समाचार पत्र की रिपोर्ट के अनुसार बट आईसीसी की वर्ष की वनडे टीम के संयोजन से खुश नहीं है। उन्होंने वेस्टइंडीज के पूर्व कप्तान और इस टीम का चयन करने वाली जूरी के अध्यक्ष क्वाइव लायड पर सीधे उंगली उठायी है।   रिपोर्ट में कहा गया है, बट ने लायड की टीम की घोषणा के लिए मीडिया के साथ बातचीत तक इंतजार किया जैसे ही कॉन्फ्रेंस शुरू हुई उन्होंने अपना हाथ उठा दिया कि वह सवाल करना चाहते हैं। बट ने लायड को संबोधित करते हुए कहा कि वह केवल एक पाकिस्तानी खिलाड़ी के चयन से नाखुश हैं जबकि उनके देश के अन्य खिलाड़ियों ने भी अच्छा प्रदर्शन किया था।   रिपोर्ट में कहा गया है, लायड ने बताया कि टीम में अच्छा प्रदर्शन करे वाले कई खिलाड़ियों को इसलिए नहीं रखा गया क्योंकि जूरी ने टीम का चयन करते समय उसके संतुलन पर भी गौर किया। सूत्रों ने बताया कि बट ऑफ स्पिनर सईद अजमल और बल्लेबाज मिसबाह उल हक का चयन नहीं होने से नाखुश थे।